# **MTÜ Eesti Pimedate Liit (EPL) juhatuse koosoleku protokoll nr 25-1**

**Kuupäev ja koht: 12. veebruar 2025, EPLi kontor, Raua 1, Tallinn ja Zoom**

Koosolekut juhatas juhatuse esimees Jakob Rosin.

Koosolekut protokollis tegevjuht Mari Sepp.

Koosolekul osalesid juhatuse esimees Jakob Rosin, liikmed Priit Kasepalu ja Tiina Tamm

EPLi kontoris ning Anneli Lõhmus, Elisabeth Egel ja Monica Lõvi veebis Zoomi kaudu.

Koosolekul osales 6 juhatuse liiget 7st. Seega oli koosolek otsustusvõimeline.

Koosolekust võtsid osa tegevjuht Mari Sepp EPLi kontoris ja revisjonikomisjoni liige Juta Levin veebis Zoomi kaudu.

Koosolek algas kell 11.00 ja lõppes kell 14.00.

## **Koosoleku päevakord:**

1. Juhatuse kirjalikud otsused ajavahemikus 1. oktoober 2024 – 12. veebruar 2025

2. Tegevus ajavahemikus 1. oktoober 2024 – 12. veebruar 2025

3. EPLi 2025. aasta tegevuskava kinnitamine

4. EPLi 2024. aasta eelarve täitmine

5. EPLi 2025. aasta eelarve kinnitamine

6. EPLile kuuluvate Narva-Jõesuu Sanatoorium ASi aktsiate tulevik

7. EPLi 2025. aasta tegevuste ja nende toimumise kuupäevade kinnitamine

8. Kirjad ja info

Juhatus kinnitas koosoleku päevakorra.

## **Päevakorrapunkt nr 1**

## ***Juhatuse kirjalikud otsused ajavahemikus 1. oktoober 2024 – 12. veebruar 2025***

 23. oktoobril 2024 võttis Eesti Pimedate Liidu juhatus seoses MTÜ Pimedate Töökeskus Hariner likvideerimisega vastu kolm otsust:

 1. EPLi juhatus otsustas 30. septembril 2024 tulla vastu MTÜ Pimedate Töökeskus Hariner 25. septembri 2024 esitatud soovile ja lõpetada üürilepingu 1,5 kuud ennetähtaegselt 15. oktoobril 2024 tingimusel, et üleantavad ruumid on tühjad. 14. oktoobril 2024 olid üleantavates ruumides Harineri seadmed, inventar ja prügi. Otsus jääb jõusse, kui hiljemalt 11. novembriks 2024 on ruumidest välja viidud seadmed, inventar ja prügi.

2. Alates 15. oktoobrist 2024 jääb jõusse pooltevaheline üürileping 30,8 m2 ruumide osas (Harineri kasutuses olevad pearaamatupidaja (15,7 m2) ja tegevdirektori (15,1 m2) ruumid). Pearaamatupidaja ruumi soovis Hariner kasutada kuni likvideerimisprotsessi lõpuni ja tegevdirektori ruumis on ladustatud Harineri valmistoodang, mida ei tohi enne likvideerimise lõppemist üle anda.

3. Hariner soovib anda üle vara, milleks on valmistoodang ca 11 000 euro väärtuses ja arhiiv, EPLile või Põhja-Eesti Pimedate Ühingule. EPL ei soovi Harineri vara vastu võtta.

## **Päevakorrapunkt nr 2**

## ***Tegevus ajavahemikus 1. oktoober 2024 – 12. veebruar 2025***

7. oktoobril osales Jakob Rosin Eesti Puuetega Inimeste Koja (EPIKoja) esindajate ning sotsiaalkaitseministri Signe Riisalo kohtumisel. Tegemist on regulaarse, kord kvartalis toimuva kohtumisega. EPL viis kohtumisele Nägemispuudega Inimeste Rehabiliteerimiskeskuse (NIRK) tõstatatud teema uue rehabilitatsioonisüsteemi kohta. Selle kohtumise tulemusel toimus 13. detsembril kohtumine Sotsiaalministeeriumi, EPLi ja NIRKi esindajate vahel.

9. oktoobril osales Jakob Rosin kohtumisel Eesti Töötukassa töötajatega. Töötukassa soov on teha EPLiga põhjalikumat koostööd nägemispuudega inimeste tööhõive ja töötamise võimaluste parandamiseks. Reaalsed tegevused on plaanis paika panna 2025. aasta alguses.

9. oktoobril nõustas Mari Sepp Kivipartner OÜ projektijuhti Rakvere Kastani tänava reljeefkivide paigalduse osas.

11. oktoobril esitas Mari Sepp Eesti Puuetega Inimeste Fondile (EPIFondile) taotluse trükise “Valguse Kaja – Juhendmaterjal nägemispuudega noortele ja hiljuti nägemise kaotanutele” väljaandmiseks. Taotlus sai 20. oktoobril rahastamisotsuse.

14. oktoobril kohtusid Tallinn Laki 7b ruumides Jakob Rosin, Mari Sepp ja Harineri tegevdirektor Natalja Fedotova. Kohtumisel osalesid ka Põhja-Eesti Pimedate Ühingu (PPÜ) juhatuse liige Viktor Paring ja tegevjuht Helen Künnap. EPLi esindajad hindasid Harineri poolt üleantavate ruumide seisukorda – ruumides olid kasutuskõlbmatud seadmed, inventar ja prügi. Kolmepoolselt arutati Harineri vara üleandmist pärast likvideerimisprotsessi lõppu.

16. oktoobril toimus Tallinna Õpetajate Majas valge kepi päeva tänuseminar, kus anti üle EPLi tunnustused „Aasta tegu 2024“.

26.–27. oktoobril osales Monica Lõvi Varssavis Euroopa Pimedate Liidu (EBU) huvikaitse komitee kohtumisel. Arutati peamiselt EBU edasisi üle-euroopalisi kampaaniategevusi (makseterminalide, kodumasinate ja spordi ligipääsetavus).

29. oktoobril osales Jakob Rosin arutelul imagination.ai esindajaga. Imagination.ai automatiseerib mobiilirakenduste ligipääsetavust. Arutelu algatas esimese kontakti loomiseks imagination.ai.

6.–7. novembril toimus Pärnus Strand hotellis EPLi eestvedajatele sotsiaalmeedia koolitus. Koolitaja oli Brit Mesipuu.

11. novembril kohtusid EPLi kontoris Jakob Rosin ja Mari Sepp Topu Rannaelu MTÜ esindajatega, kes lubasid koostada ja esitada aasta lõpuks kinnistute arendamise pakkumise koos tegevuskavaga.

11. novembril arutasid Jakob Rosin ja Mari Sepp NIRKi juhatuse liikme Janne Jervaga Sotsiaalministeeriumis kavandatavaid rehabilitatsioonisüsteemi muudatusi. Otsustati kohtuda Sotsiaalministeeriumi esindajatega.

12. novembril nõustas Mari Sepp InfraRoad OÜ projektijuhti Männiku, Tooma tee ristmiku reljeefkivide paigaldamise osas

13. novembril toimus EPLi veebiseminar “Kriisivalmidus ja kaasamine”. Lektorid olid Kati Orro ja Kristi Nero, modereeris Mari-Liis Uibu.

19. novembril osales Priit Kasepalu õiguskantsleri inimõiguste nõukoja koosolekul, mille teema oli sõltuvustega seonduvad probleemid.

19. novembril andis Priit Kasepalu Eesti Kunstiakadeemia (EKA) üliõpilasele intervjuu ligipääsetavusest.

27.–28. novembril toimus Pärnus Strand hotellis EPLi ja Eesti Diabeediliidu eestvedajate koolitus “Stressijuhtimine ja läbipõlemise ennetus” ning koostöövõrgustiku kohtumine. Koolitaja oli kliiniline psühholoog Pärtel Poopuu.

9. detsembril andis Priit Kasepalu EKA üliõpilasele tagasisidet Pärnu riigimaja kirjelduse kohta.

10. detsembril osales Priit Kasepalu EPLi esindajana PPÜs Susanna Suvi varjunime all kirjutava nägemispuudega autori lasteraamatu „Merilin ja tema kass“ esitlusel.

12. detsembril osales Priit Kasepalu EPLi esindajana restoranis Sõlm EPIKoja tunnustusüritusel.

13. detsembril kohtusid Jakob Rosin, Mari Sepp ja NIRKi esindajad Sotsiaalministeeriumis laste heaolu teenuste poliitika juhi Brit Tammistega, et arutada rehabilitatsiooniteenuste reformiga seotud küsimusi. Kohtumisel lepiti kokku EPLi ja Sotsiaalministeeriumi vahelises koostöös EPLi juhendmaterjali täiendamise ja levitamise osas. Lisaks planeerivad EPL ja NIRK teha Sotsiaalministeeriumiga koostööd, leidmaks vahendeid rehabilitoloogide täiendkoolitamiseks Eestis.

13. detsembril toimus EPLi kontoris EPLi poolt kokku kutsutud puudega inimeste organisatsioonide rahastuse arutelukoosolek. Osalesid Jakob Rosin ja Mari Sepp ning Eesti Diabeediliidu, Eesti Pimekurtide Tugiliidu ja Eesti Liikumispuudega Inimeste Liidu

Esindajad. Kohtumisel otsustati töötada välja ühtne seisukoht, millega alustada ühiseid läbirääkimisi EPIKojas ja Sotsiaalministeeriumis.

17. detsembril osales Jakob Rosin EBU makseterminalide ligipääsetavuslahenduste meeskonna juhina kohtumisel Visa esindajatega. Visa soovib oma loodud ligipääsetavat lahendust Euroopas testida.

19. detsembril andis Priit Kasepalu tagasisidet kirjeldustõlkide koolituse lõputööde kohta.

5. jaanuaril andis Priit Kasepalu Postimehe ajakirjanikule artikli jaoks intervjuu punktkirja kasutamisest.

16. jaanuaril testis Priit Kasepalu sügisel liinile minevate Elroni uute rongide punktkirjas istmenumbreid.

19. jaanuaril andis Priit Kasepalu tagasisidet õpikute punktkirjas valmistamise nõuete kohta.

19. jaanuaril saatis Priit Kasepalu EPLi liikmetele e-kirja infoga, kuidas on võimalik ühingute liikmelisuse andmebaase korrastada.

22. jaanuaril toimus EPLi veebiseminar “Terves kehas terve vaim”. Lektorid olid Kaia Kollo ning personaaltreener Janika Koch-Mäe Eesti Paralümpiakomiteest, modereeris Mari-Liis Uibu.

23. jaanuaril esines Jakob Rosin EPIKoja huvikaitsekoolitusel ettekandega EPLi igapäevasest huvikaitsetööst.

3. veebruaril osales Jakob Rosin ministeeriumite ühishoones kohtumisel EPIKoja esindajate ja sotsiaalkaitseminister Signe Riisaloga. Regulaarse, kvartaalse kohtumise käigus olid EPLi peamised mured rahastussüsteemi toimimine ning isikliku abistaja omaosaluse piirmäärad kohalikes omavalitsustes, mis on kohati liiga kõrged, muutes teenuse inimestele raskesti kättesaadavaks.

4. veebruaril osalesid Jakob Rosin, Mari Sepp ja Tiina Tamm Sotsiaalministeeriumi strateegilise partnerluse infotunnis.

6.–9. veebruaril osales Jakob Rosin Pariisis EBU juhatuse koosolekul.

## **Päevakorrapunkt nr 3**

## ***EPLi 2025. aasta tegevuskava kinnitamine***

### ***Juhatus arutas:***

Juhatuse liikmed on tegevuskava projektiga eelnevalt tutvunud.

Juhatus täpsustas tegevuskavas ajakirja „Valguse Kaja“ väljaandmise punkti ning tegevuskavasse lisati veebiseminaride korraldamine. Ajakiri „Valguse Kaja“ ilmub juhendmaterjalina elektrooniliselt EPLi kodulehel. Teksti täiendatakse jooksvalt ning lisatakse muutmise kuupäevad.

### ***Juhatus otsustas:***

Kinnitada EPLi 2025. aasta tegevuskava koos koosolekul täpsustatud tegevustega (lisa 1).

## **Päevakorrapunkt nr 4**

## ***EPLi 2024. aasta eelarve täitmine***

### ***Juhatus arutas:***

Mari Sepp andis ülevaate 2024. aasta eelarve täitmisest. EPL lõpetas aasta 12 341 eurose tulemiga. Suurim erinevus eelarve ja täitmise vahel oli Laki 7b elektrimüügi käibe langus.

### ***Juhatus otsustas:***

Võtta 2024. aasta eelarve täitmine teadmiseks (lisa 2).

## **Päevakorrapunkt nr 5**

## ***EPLi 2025. aasta eelarve kinnitamine***

***Juhatus arutas:*** Juhatuse liikmed on eelarve projektiga eelnevalt tutvunud.

***Juhatus otsustas:*** Kinnitada 2025. aasta eelarve (lisa 3).

## **Päevakorrapunkt nr 6**

## EPLile kuuluvate Narva-Jõesuu Sanatoorium ASi aktsiate tulevik

### ***Juhatus arutas:***

Vastavalt EPLi põhikirja punktile  5.3. võib kinnisvara või registrisse kantud vallasvara võõrandada ainult üldkoosoleku kehtestatud tingimustel.

17. juunil 2020 toimunud EPLi üldkoosoleku 7. päevakorrapunktis otsustati anda tasuta EPLile kuuluvad Narva-Jõesuu Sanatooriumi Aktsiaseltsi 40 lihtaktsiat (nominaalväärtuses 256 eurot) Ida-Eesti Pimedate Ühing MTÜle.

Ida-Eesti Pimedate Ühingu juhatuse esimehel Maimu Guzikoval ei ole olnud ega ole tervislikel põhjustel võimalik minna aktsiate vastuvõtmise vormistamiseks notari juurde ja tal ei ole olnud võimalust osaleda kohtumisel notariga videosilla vahendusel.

Aktsiate hoidmisega väärtpaberikontol on EPLile kaasnenud ja kaasneb igakuine kulu 5 eurot. Aktsiate tasuta üleandmise otsusest möödunud aja (juuli 2020 – jaanuar 2025) jooksul on EPL tasunud aktsiate hoidmise eest 270 eurot, mis ületab nende nominaalväärtuse.

EPL pöördus Ida-Eesti Pimedate Ühingu juhatuse poole, et selgitada välja seisukoht aktsiate vastuvõtmisel. Ühingu juhatuse esimees vastas 9. veebruaril 2025, et ühingu juhatus ei soovi aktsiaid vastu võtta.

Eelnenust tulenevalt teavitab EPLi juhatus Ida-Eesti Pimedate Ühingu juhatust, et teeb EPLi järgmisele üldkoosolekule ettepaneku tühistada 17. juunil 2020 toimunud üldkoosoleku 7. päevakorrapunktis tehtud otsus ja võõrandada EPLile kuuluvad Narva-Jõesuu Sanatooriumi Aktsiaseltsi 40 lihtaktsiat (nominaalväärtuses 256 eurot).

### ***Juhatus otsustas:***

Mari Sepp saadab Narva-Jõesuu Sanatooriumi Aktsiaseltsile päringu, et selgitada välja aktsiate müügihind. Lisada üldkoosoleku päevakorda punkt: EPLile kuuluvate Narva-Jõesuu Sanatoorium ASi aktsiate müük.

## **Päevakorrapunkt nr 7**

## ***EPLi 2025. aasta tegevuste ja nende toimumise kuupäevade kinnitamine***

### ***Juhatus arutas:***

2025. aastal korraldab EPL oma liikmetele suvekooli, matkapäeva, eestvedajate koolituse ja valge kepi päeva tänuseminari. Toimub üldkoosolek ja 3 korralist juhatuse koosolekut. Viiakse läbi 4 veebiseminari.

Suvekool toimub kahel päeval, esimene päev kell 13.00–00.00, teine päev kell 9.00–13.00. Toimuvad giidiga tuurid Pärnu kesklinnas, tantsu- või võimlemistreeningud, tervise- ja kriisiteemaline loeng, nipinurk ja vaba lava. Esimese päeva õhtul toimuvad traditsiooniks saanud viktoriin ja disko.

Suvekooli kohad jaotatakse vastavalt ühingute liikmeskonna suurusele. Kuna paar väikest ühingut jääksid kohtadeta, jagas juhatus kohad ka neile.

Kõik osalejad korraldavad oma sõidu Pärnusse ja tagasi ise ning oma kuluga.

Kuna sõiduga võivad kaasneda kulutused, siis sel korral suvekoolis osalustasu ei ole.

Raha kokkuhoiu eesmärgil kohaliku ühingu osalejate majutuskulu ei kompenseerita.

### ***Juhatus otsustas:***

Kinnitada EPLi 2025. aasta tegevused koos kuupäevadega:

Üldkoosolek Tallinnas, 9. aprill;

Balti Komitee koosolek Riias, 8.–9. mai, (osalevad Jakob Rosin ja Mari Sepp);

Suvekool Pärnus Strand hotellis, 80 osalejat, 28.–29. mai;

Matkapäev Virumaal, 32 osalejat, 10.–11. september;

Valge kepi päeva tänuseminar Tallinna Õpetajate Majas, 30 osalejat, 16. oktoober;

Eestvedajate koolitus Tartus, 21 osalejat, 26.–27. november;

Veebiseminarid 22. jaanuar, 25. märts, 17. september ja 19. november.

## **Päevakorrapunkt nr 8**

## ***Kirjad ja info***

### ***Kirjad***

1. 2. oktoobril 2024 saatis MTÜ Pimedate Töökeskus Hariner EPLile e-kirja väljavõttega töökeskuse 30. septembril 2024 toimunud üldkoosoleku protokollist, mille kohaselt otsustati töökeskuse tegevus lõpetada ning ühing likvideerida.

2. 23. jaanuaril saatis Läti Pimedate Liit EPLile kutse Balti Komitee koosolekule, mis toimub 8.–9. mail Riias. EPList osalevad kohtumisel Jakob Rosin ja Mari Sepp.

### ***Info***

#### **Eesti puuetega inimeste organisatsioonide rahastusmudeli arutelu**

##### ***Juhatus arutas***:

2026. aastal lõppeb puuetega inimeste organisatsioonide riiklik rahastus läbi EPIFondi. 2025. aastal valmistab Sotsiaalministeerium ette ja viib läbi hanke strateegilise partneri leidmiseks, kelle kaudu rahastada puuetega inimeste organisatsioone. Riigipoolne huvi on jätkata rahastust läbi ühe organisatsiooni (eeldatavalt läbi EPIKoja).

13. detsembril 2024 toimus EPLi poolt kokku kutsutud puudega inimeste organisatsioonide rahastuse arutelukoosolek. Osalesid: EPList Jakob Rosin ja Mari Sepp, Eesti Diabeediliidust Ulvi Tammer-Jäätes, Eesti Pimekurtide Tugiliidust Raissa Keskküla ja Olga Ilgina, Eesti Liikumispuudega Inimeste Liidust Veiki Laan. Kohtumisel otsustati töötada välja ühtne seisukoht, millega alustada ühiseid läbirääkimisi EPIKojas ja Sotsiaalministeeriumis.

Probleemid olemasoleva rahastuse puhul:

1. Liitude ühenduse organisatsioonid tegelevad igapäevaselt huvikaitsetööga. Huvikaitse teemade ring on lai – füüsiline ja teenuste ligipääsetavus, haridus, rehabilitatsioon, abivahendid, tööturu võimalused jne. Ollakse esmane partner sisendite andmiseks ministeeriumitele ja riigiasutustele. Huvikaitse tegevuste rahastust ei võeta praegu kehtivas rahastusmudelis arvesse. EPIKoja rahastus peaks olema eelkõige suunatud huvikaitse, mitte huvitegevuste rahastamiseks.
2. EPIKoda suurendab oma liikmete arvu pidevalt. Vastu võetakse ühinguid, kuhu kuulub väike arv liikmeid ja millel puuduvad liikmesühingud ning mis ei tegele huvikaitsega. Baasrahastus on EPIKotta kuulumisega juba tagatud.
3. Liitude ühenduse liikmesühingud teevad sisuliselt sama tööd (üksikisikute nõustamine, huvitegevused), mida teevad 28 EPIKotta kuuluvat haiguste, naiste ja laste ühendust, kuid läbi kohalike kodade tegevuseks saadavad toetused on kümneid kordi väiksemad.
4. Kohalikud kojad on erineva võimekusega. Peamiselt tegeletakse huvitegevuse, mitte kohalikul tasandil huvikaitsega. Kohalik koda jagab rahastust – 60% jagatavast summast läheb nende tegevuskuludeks, 40% jagatakse oma allorganisatsioonidele. Liitude ühendusel oleks võimekus see raha otse oma liikmetele jagada ja seeläbi nende rahastust suurendada.

EPIKoda kuulutas välja konkursi rahastusmudeli väljatöötamist korraldava komisjoni moodustamiseks. EPL ei esita oma kandidaati, kuna Jakob Rosin on EPIKoja juhatuses ning tõenäoliselt ühest organisatsioonist kahte esindajat ei valita.

##### ***Juhatus otsustas*:**

Jätkata koostöödliitude ühenduse eestvedajatega, et leida kõikidele sobiv lahendus, millega alustada ühiseid läbirääkimisi EPIKojas ja Sotsiaalministeeriumis, et tagada puudeliitudele õiglane rahastus.

#### **Tallinn Laki 7b kinnistu info**

##### ***Juhatus arutas***:

Laki 7b üürnike maksetähtaja ületanud võlgnevused ja hoone vaba pinna üürile andmise võimalused.

##### ***Juhatus otsustas*:**

Tegevjuht sõlmib hoone kolmanda korpuse vaba pinna üürile andmiseks maaklerfirmaga üürniku leidmiseks lepingu. Võlgnikuga sõlmitakse maksmata arvete osas 9-kuuline maksegraafik.

#### **Kivikülas asuvate kinnistute arendamise info**

##### ***Juhatus arutas***:

22. mail 2024 toimunud üldkoosolekul valisid EPLi liikmed Kiviküla kinnistutele laekunud pakkumiste seast pakkujaks, kellega võimalikku koostööd jätkata, Topu Rannaelu MTÜ. Võimaliku koostöö alustamiseks oli aga vaja paluda pakkumisele täpsustusi detailsemate ettepanekutega planeeritavate hoonete suuruste ja mahtude, hoonete eskiisprojektide, kindlate rahastusallikate ning riskianalüüside kohta. Üldkoosolek volitas juhatust pidama Topu Rannaelu MTÜga läbirääkimisi pakkumise täpsustamiseks ja seadis täpsustatud pakkumise esitamise tähtajaks 20. septembri 2024.

11. septembril saatis Topu Rannaelu MTÜ pakkumise kahe kinnistu arendamiseks.

30. septembril toimunud juhatuse koosolekul arutati pakkumist ja juhatus otsustas jätkata Topu Rannaelu MTÜga läbirääkimisi konkreetsemate tegevuste ja ajaraamistiku seadmiseks, mis annaks selge visiooni toimuma hakkavatest tegevustest ja töödest vähemalt kolmeks aastaks.

11. novembril kohtusid EPLi kontoris Jakob Rosin ja Mari Sepp Topu Rannaelu MTÜ esindajate Katrin Päevakese ja Anri Treufeldiga. Topu Rannaelu esindajad lubasid koostada ja esitada aasta lõpuks kinnistute arendamise pakkumise koos tegevuskavaga.

Topu Rannaelu MTÜ saatis 10. veebruaril pakkumise kinnistute arendamise kohta, millega juhatus enne koosolekut oli tutvunud.

##### ***Juhatus otsustas*:**

Lisada üldkoosoleku päevakorda Kiviküla Roosi tee 9 ja Puhkebaasi kinnistute arenguplaanide kinnitamine.